  Майя Бывальцева Удмуртиысь Юкаменск ёросын али ньыль школаын гинэ удмурт кылэз дышето, азьвыл тямысаз вал. Дышетсконниослэн кивалтӥсьёссы анай-атайёслэн кузязы мыно, нош соосызлэн нылпиоссэс удмурт классэ сётэмзы уг поты, вераз ивортодэтъя «Удмуртия» агентстволы Палагай гуртысь шоръёзо школаысь кивалтӥсьлэн воштӥсез, удмурт но ӟуч кылъёсъя дышетӥсь Лариса Булдакова. Озьы верало: дышетӥсьёслэсь, пе, ваньмыз потэ. Но мон соин соглаш ӧвӧл. Дышетӥсь огназ мар карыны быгатоз? Ми пӧртэм-пӧртэм ужрадъёс ортчытӥськомы анай-атайёс но, общественность но мед пыриськоз шуыса. Но дышетӥсь огназ, огназ школа лэсьтыны уз быгаты. Вылысен кутскысалзы ке, удмурт кылмы мед мыноз шуыса, мед кытын ке но со кулэ луоз шуыса, со туж юрттэт луысал. <…> Пиналъёс шуо: туж тунсыко, ярало урокъёс. Но анай-атайёслэсь кылэм вань: малы со кулэ, ЕГЭ сётоно, со люкетэ Лариса Булдакова, удмурт кылъя дышетӥсьСолэн верамезъя, Палагай школаын удмуртсэ но, бигерзэ но кылъёсты дышето. Огъя кун экзаменъёсты сётонын пиналъёслэн шугъяськонъёссы уг кылдо. Котькуд аре сямен выпускникъёссы зарни медален пото, вылӥ дышетсконниосы пыро — Удмуртиын гинэ ӧвӧл, мукет улосвылъёсын но. Лариса Булдакова Юкаменск ёросысь удмурт кылъя но литературая дышетӥсьёслэн методикая огазеяськонэнызы кивалтэ. Солэн тужгес бадӟым ужпумез — та ньыль школаын удмурт кылэз предмет чотын дышетонэз утён, озьы ик сое мукетъёсаз берыктон. «Пиналъёслы но, анай-атайёслы тыршиськом вуттыны: анай кыл, удмурт кыл асьме понна, со мултэс ӧвӧл, соин ик солэсь кышканэз ӧвӧл. Тани шумпотымон ни Ёжгурт школаын но факультатив амалэн дышетыны кутскизы удмурт кылэз, хотя со предмет кадь мед луоз вылэм. Озьы ик Юкаменск школаын но кружок выллем али кутскизы ни, нош ик тыршем потэ вал мед со предмет кадь луоз шуыса, малы ке шуоно али ФГОС-ъя (дышетонъя кун федерал стандартъёс — ред.) анай кыл луыны кулэ. Соин ик со бордын ужаськом — анай кылмы медаз быр но анай кылэз мед гажалозы шуыса пиналъёс», — вераз дышетӥсь. Тодэ вайытом, 22-тӥ южтолэзе Ижкарын ёросъёсысь удмурт кылъя но литературая дышетӥсьёслэн методикая огазеяськонъёссылэн улосвыл вожвылъяськонзылы кутскон сётӥзы. Туннэ ас ужан амалъёссэс возьматӥзы Юкаменск ёросысь но Татарстанысь Агрыз ёросысь огазеяськонъёслэн кивалтӥсьёссы Лариса Булдакова но Ольга Широбокова. Тегъёс: Дышетон Удмуртия удмурткыл Юкаменск  